**NÁRODNÁ RADA SLOVENSKEJ REPUBLIKY**

**VIII. volebné obdobie**

Návrh

**Zákon**

z ... 2022,

**ktorým sa dopĺňa zákon č. 296/2020 Z. z. o 13. dôchodku a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

**Čl. I**

Zákon č. 296/2020 Z. z. o 13. dôchodku a o zmene a doplnení niektorých zákonov sa dopĺňa takto:

Za § 11 sa dopĺňa § 12 a 13, ktoré vrátane nadpisu nad § 12 znejú:

**„Prechodné ustanovenia účinné od 1. júna 2022**

**§ 12**

(1) Nárok na 13. dôchodok v júli 2022 má poberateľ dôchodku, ktorý má v júli 2022 nárok na výplatu dôchodku podľa § 2.

(2) Suma 13. dôchodku podľa odseku 1 sa určí ako polovica sumy 13. dôchodku podľa § 3 ods. 1 až 3.

(3) Na účel určenia sumy 13. dôchodku podľa odseku 2 sa na prepočet dôchodku podľa § 3 ods. 3 písm. a) a dávky podľa § 3 ods. 3 písm. e), ktoré sa poberateľovi dôchodku vyplácajú v cudzej mene, použije referenčný výmenný kurz určený a vyhlásený Európskou centrálnou bankou alebo Národnou bankou Slovenska,5) ktorý je platný k 1. máju 2022. Dôchodok a dávka prepočítané podľa prvej vety sa zaokrúhľujú na najbližší eurocent nadol.

(4) 13. dôchodok podľa odseku 1 sa vyplatí poberateľovi dôchodku v deň splatnosti dôchodku podľa [§ 2](https://www.slov-lex.sk/pravne-predpisy/SK/ZZ/2020/296/20201031.html#paragraf-2) v júli 2022.

(5) Poberateľ dôchodku podľa § 2 je povinný na účely odseku 1 oznámiť do 5. júna 2022 príslušnému orgánu verejnej správy spôsobom ním určeným mesačnú sumu naposledy vyplateného dôchodku podľa § 3 ods. 3 písm. a) a dávky podľa § 3 ods. 3 písm. e).

(6) Na 13. dôchodok podľa odseku 1 sa § 4, § 5, § 6 ods. 2 a 3, § 7, § 8 a 10 vzťahujú rovnako.

**§ 13**

(1) Suma 13. dôchodku, na ktorý vznikne nárok podľa § 2 v novembri 2022 poberateľovi dôchodku, ktorému vznikol nárok na 13. dôchodok v júli 2022, sa určí ako rozdiel sumy 13. dôchodku podľa § 3 a sumy 13. dôchodku podľa § 12 ods. 2.

(2) Ak suma 13. dôchodku podľa odseku 1 nemá kladnú hodnotu, nárok na jeho výplatu nevzniká.“.

**Čl. II**

Tento zákon nadobúda účinnosť 1. júna 2022.